[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.8.2007

COM(2007) 503 τελικό

2005/0037B (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την

Κοινή θέση του Συμβουλίου ενόψει της έκδοσης απόφασης του Ευρωπαϊκού Κοινοβουλίου και του Συμβουλίου όσον αφορά τη θέσπιση, για την περίοδο 2007-2013, του ειδικού προγράμματος «Πρόληψη των ναρκωτικών και σχετική ενημέρωση» στο πλαίσιο του γενικού προγράμματος «Θεμελιώδη δικαιώματα και δικαιοσύνη» (2007-2013)

2005/0037B (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την

Κοινή θέση του Συμβουλίου ενόψει της έκδοσης απόφασης του Ευρωπαϊκού Κοινοβουλίου και του Συμβουλίου όσον αφορά τη θέσπιση, για την περίοδο 2007-2013, του ειδικού προγράμματος «Πρόληψη των ναρκωτικών και σχετική ενημέρωση» στο πλαίσιο του γενικού προγράμματος «Θεμελιώδη δικαιώματα και δικαιοσύνη» (2007-2013)

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM([2006])[230] τελικό – [2005]/[037B]COD): | 24 Μαΐου 2006: (τροποποιημένη πρόταση μετά το διαχωρισμό των προγραμμάτων «Καταπολέμηση της βίας» (Δάφνη ΙΙΙ) και «Πρόληψη των ναρκωτικών και σχετική ενημέρωση» ). |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 19 Ιανουαρίου 2006 |

Ημερομηνία γνωμοδότησης του Ευρωπαϊκού Κοινοβουλίου: | 14 Δεκεμβρίου 2006 |

Ημερομηνία έγκρισης της κοινής θέσης: | 23 Ιουλίου 2007 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόληψη των ναρκωτικών και η σχετική ενημέρωση είναι ένα πρόγραμμα χρηματοδότησης, το οποίο έχει τους ακόλουθους γενικούς στόχους:

α) Να προλάβει και να μειώσει τη χρήση ναρκωτικών, την τοξικομανία και τις επιβλαβείς συνέπειες των ναρκωτικών.

β) Να συμβάλει στη βελτίωση της ενημέρωσης όσον αφορά τη χρήση ναρκωτικών.

γ) Να στηρίξει την εφαρμογή της στρατηγικής της ΕΕ για τα ναρκωτικά.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Η κοινή θέση του Συμβουλίου διατηρεί την ουσία της αρχικής πρότασης της Επιτροπής και λαμβάνει υπόψη τις βασικές τροπολογίες του Ευρωπαϊκού Κοινοβουλίου σε πρώτη ανάγνωση.

Οι ουσιαστικές διαφορές μεταξύ της κοινής θέσης και της αρχικής πρότασης της Επιτροπής είναι οι ακόλουθες:

- Τα προγράμματα «Δάφνη ΙΙΙ» και «πρόληψη των ναρκωτικών και σχετική ενημέρωση» διαχωρίστηκαν. Αυτός ο διαχωρισμός προτάθηκε από την ίδια την Επιτροπή στην τροποποιημένη πρότασή της τής 26ης Μαΐου 2006.

- Άρθρο 3.α: προσθήκη ενός ειδικού στόχου που διευρύνει το πεδίο εφαρμογής του προγράμματος προβλέποντας ότι, μεταξύ των ειδικών στόχων του προγράμματος, συμπεριλαμβάνεται η στήριξη μέτρων που αποσκοπούν στην πρόληψη της χρήσης ναρκωτικών, μεταξύ άλλων, με την αντιμετώπιση του θέματος της μείωσης των επιβλαβών συνεπειών των ναρκωτικών και μεθόδων θεραπείας λαμβάνοντας υπόψη τις πλέον πρόσφατες επιστημονικές γνώσεις.

- Άρθρο 3.γ: υπογραμμίζεται η συμμετοχή του Ευρωπαϊκού Κοινοβουλίου στην διαδικασία αξιολόγησης των σχεδίων δράσης για τα ναρκωτικά.

- Άρθρο 4.β: μία πρόταση ειδικού σχεδίου θα είναι επιλέξιμη για χρηματοδότηση εάν υποβάλλεται από τουλάχιστον 2 κράτη μέλη ή ένα κράτος μέλος και ένα άλλο κράτος που μπορεί να είναι είτε προσχωρούσα είτε υποψήφια χώρα (αντί των 3 κρατών μελών στην πρόταση της Επιτροπής).

- Άρθρο 6: οι γυναίκες και οι γονείς συμπεριλαμβάνονται μεταξύ των ομάδων στόχων του προγράμματος.

- Άρθρο 9: κατά την έγκριση του ετήσιου προγράμματος εργασίας θα λαμβάνεται υπόψη η τεχνική πείρα του ΕΚΠΝΤ.

- Άρθρο 10: επιτροπολογία: εισάγεται η αρχή της διπλής επιτροπής (επιτροπή διαχείρισης για την έγκριση του ετήσιου προγράμματος εργασίας και συμβουλευτική επιτροπή για τα άλλα ζητήματα, ενώ η αρχική πρόταση της Επιτροπής προέβλεπε μόνο συμβουλευτική επιτροπή).

Η κοινή θέση του Συμβουλίου βασίζεται σε συμβιβασμό μεταξύ του Ευρωπαϊκού Κοινοβουλίου, του Συμβουλίου και της Επιτροπής. Αυτός ο συμβιβασμός αφορά το σύνολο του κειμένου, συμπεριλαμβανομένου του ζητήματος της επιτροπολογίας. Η κοινή θέση του Συμβουλίου υιοθετεί στο συγκεκριμένο ζήτημα τη λύση που προέκυψε μεταξύ των τριών θεσμικών οργάνων σε σχέση με το πρόγραμμα "Πολιτική δικαιοσύνη" (COD/2005/0040), δηλαδή την προσθήκη ενός σημείου αιτιολογικής σκέψης σχετικά με την ενημέρωση του Ευρωπαϊκού Κοινοβουλίου για τα μέτρα εκτέλεσης και μία δήλωση της Επιτροπής σχετικά με το ίδιο θέμα.

4. ΣΥΜΠΕΡΑΣΜΑΤΑ

Η Επιτροπή δέχεται την κοινή θέση, η οποία επαναλαμβάνει τα κύρια στοιχεία της αρχικής της πρότασης καθώς και τις βασικές τροπολογίες που εγκρίθηκαν από το Ευρωπαϊκό Κοινοβούλιο.